VL eis dat Horner-moordenaars aan die pen ry | Maroela Media
Vrystaat Landbou (VL) eis van die minister van polisie sowel as die Vrystaatse polisiekommissaris om plaasmoorde en -aanvalle doelgerig te ondersoek sodat die skuldiges voor die hof gebring kan word en suksesvolle vervolging kan plaasvind.
Dié reaksie van VL volg op die uitspraak in die Brendin Horner-moordsaak waar die twee verdagtes vrygespreek is weens onvoldoende getuienis om hulle met die moord te verbind.
Jakkals le Roux, voorsitter van VL se landelike veiligheidskomitee, sê die organisasie vereis dat die polisie daadwerklike en verdere ondersoek instel oor wie die oortreders is ten einde die skuldiges aan die pen te laat ry.
Horner se familie het intussen die private speurder Mike Bolhuis aangestel om die saak opnuut te ondersoek. AfriForum het ook vroeër gesê indien daar 'n aanduiding is dat die owerhede met die Horner-saak inmeng of dat hul onbevoegdheid die saak beïnvloed, die burgerregteorganisasie private vervolging sal oorweeg.
Intussen het dr. Jane Buys, veiligheidsrisiko-analis van VL, bevestig dat die Vrystaat in die tydperk 1 Julie tot 30 September vanjaar reeds 13 plaasaanvalle en drie plaasmoorde gehad het wat die lewens van sewe slagoffers geëis het. Die plaasmoorde het by Harrismith en Heilbron plaasgevind. In een geval in Harrismith is 'n opkomende boer asook sy drie kinders vermoor. Dit wil egter voorkom asof daar nog geen inhegtenisnemings rakende enige van die plaasmoorde is nie.
Buys noem verder dat daar in die verslagtydperk vyf aanvalle op produsente was, vier op plaaswerkers, een op 'n veespekulant en twee op kleinhoewebewoners. Die geografiese gebiede in die Vrystaat wat die meeste deur plaasaanvalle en -moorde geraak word, is Ficksburg (twee plaasaanvalle), Bloemspruit (drie plaasaanvalle), Harrismith (vyf plaasaanvalle), Steynsrus, Clocolan en Mafube met een elk. In die Mafube-plaasaanval is die aanvaller noodlottig gewond. Die hoë misdaad gebiede ten opsigte van plaasaanvalle en -moorde is dus Harrismith met sewe, Bloemspruit met drie, gevolg deur Ficksburg met twee.
"Wanneer dieselfde tydperk met dié van 2019-'20 vergelyk word, is daar 'n daling in plaasaanvalle in die Vrystaat te bespeur. In die vorige finansiële jaar was daar 19 plaasaanvalle, terwyl daar vanjaar 13 was, dus 'n daling van 46,15%." sê Buys. Sy wys egter daarop dat wat plaasmoorde betref, daar 'n styging van een moord is.
"In die vorige finansiële jaar was dit twee moorde waar 'n produsent en 'n opkomende boer vermoor is, teenoor hierdie finansiële jaar waar daar reeds drie plaasmoorde plaasgevind het."
Vrystaat Landbou vereis van die polisie om erns te maak met die uitrol van die hersiene Landelike Beveiliging Strategie (LBS). "Waar tekorte, gebreke en uitdagings ten opsigte van mannekrag, toerusting en voertuie reeds uitgewys is, word vereis dat die nodige intervensies van stapel gestuur word sodat hoë sigbaarheid, voorkomende optrede en operasies plaasvind ten einde landelike gebiede van beter polisiëringdienste te kan voorsien. VL meen dit is veral belangrik in die aanloop tot die feestyd wat groter misdaad in landelike gebiede na vore bring."
Brendin Horner In die nuus plaasaanvalle
So gaan dit met elke plaasmoord! Die useless ANC regering is te besig met beuselagtighede, plaasmoorde is vir hulle van minder belang. Hulle sal eendag die gevolge dra hiervan wanneer daar 'n voedesltekort in hierdie land uitbreek. Die meerderheid in die land gaan die hardste getref word!
Moord is moord en as die regering die voorbeeld stel dan is dit nou maar ń oog vir ń oog verder vorentoe.
En as die persone op die ou end wel skuldig bevind word moet die proses nie daar stop nie, maar aanklagte en eise moet ingestel word teen SAPS en Justisie, en as die wette vsn ons land dit toelaat, ook elke nalatige individu in sy of haar persoonlike hoedanigheid dagvaar…..
Die een gemors het dan alreeds erken ??????
Ek stem saam met die vorige kommentaar en se al lankal hulle moet nalatige individue in die SAPS en Justisie in hulle privaat hoedanigheid dagvaar!